চুরি যাওয়া শিশুকে রাখার অভিযোগে গ্রেফতার করা হয়েছে এক মহিলাকে। পঁচিশ হাজার টাকার বিনিময়ে মালদহ মেডিক্যাল কলেজের এক আয়ার থেকে ওই শিশুটিকে তিনি কিনেছিলেন ধৃত মহিলা। 
এদিকে গোটা ঘটনায় এক হাতুড়ে চিকিৎসকের নাম উঠে আসছে। তাঁর খোঁজ চালাচ্ছে পুলিশ। মালদহ থানার ধুমাদিঘির বাসিন্দা সোনামনি কিস্কু ২০১৬ সালের ১২ ফেব্রুয়ারি মালদহ মেডিক্যাল কলেজে এক কন্যা সন্তানের জন্ম দেন। বিয়ের পাঁচ বছর পরে সন্তান হয় সোনামনি ও মন্টু বেসরার। জন্মের পরে আলাদা কেবিনে ছিল মা ও শিশু। তিনদিনের মাথায় ১৫ ফেব্রুয়ারি হাসপাতাল থেকে ছুটি দেওয়া হয় সোনামনিকে  কিন্তু ছুটির সময়ে উধাও হয়ে যায় সদ্যোজাত শিশু। 
 
 

ঘটনায় একযোগে তদন্তে নামে মালদহ থানা, ইংরেজবাজার থানার পুলিশ। কয়েকদিন পরে হবিবপুরের কানতুর্কায় শেফালি মুর্মু রবিদাসের কাছে ওই শিশুটি রযেছে বলে খবর আসে। কিন্তু পরিবার পৌঁছতেই শিশু নিয়ে গা ঢাকা দেন শেফালি মুর্মু। 
এরপর থেকে তাঁর খোঁজ চলছিল। শেষ পর্যন্ত ঘটনার প্রায় তিন বছর পরে গতকাল দক্ষিন দিনাজপুর জেলার তপনে খোঁজ মেলে চুরি যাওয়া শিশু এবং শেফালির। পুলিশ নিয়ে সেখানে হানা দেন ওই শিশুর বাবা মন্টু বেসরা। 
বৃহস্পতিবার দুপুরে ওই শিশু ও মহিলাকে আনা হয় ইংরেজবাজার থানায়। চোরাই শিশু নেওয়ার কথা স্বীকার করেছেন ওই মহিলা। এদিকে তিন বছরের শিশু নিজের বাবা মাকে চিনতে পারছে না। ফলে আনন্দের মধ্যেও বিষাদগ্রস্ত মন্টু বেসরা ও তাঁর পরিবার। 
গোটা ঘটনার সঙ্গে হাসপাতালের কোনও আয়া বা অন্য কেউ জড়িত থাকলে তাঁর বিরুদ্ধে কড়া ব্যবস্থা নেওয়া হবে বলে জানিয়েছেন মালদহ মেডিক্যাল কলেজের এমএসভিপি অমিত দাঁ।